Presidentti Sauli Niinistön valitsijayhdistys keräsi 156 000 korttia. Paavo Väyrysen urakka on vielä kesken.

Presidentti Sauli Niinistön valitsijayhdistys keräsi 156 000 korttia. Paavo Väyrysen urakka on vielä kesken. Lehtikuva

Vielä ehtii ryhtyä presidenttiehdokkaaksi. Vuoden 2018 presidentinvaaleihin pääsee mukaan, mikäli on syntyperäinen Suomen kansalainen ja onnistuu keräämään joulukuun alkuun mennessä 20 000 kannattajakorttia.

Presidenttiehdokkkaaksi tähtää vielä ainakin kolme uutta nimeä: kansalaispuolueen Paavo Väyrynen (siirryt toiseen palveluun), MV-lehden verkkosivuston perustaja Ilja Janitskin sekä viihdejulkkis, Matti Ahteen poika Jussi Ahde (siirryt toiseen palveluun). Kannattajakorttien keräys on käynnissä.

Presidentti Sauli Niinistön valitsijahdistys sai kasaan 156 000 kannattajakorttia. Niinistön kortit luovutettiin perjantaina oikeusministeriöön. Lauantaina Niinistö valittiin myös kokoomuksen ehdokkaaksi.

Puolueiden ehdokkaat eivät kortteja tarvitse. Eduskuntapuolueilla on presidentinvaaleissa kuusi ehdokasta: Matti Vanhanen (kesk.), Tuula Haatainen (sd.), Pekka Haavisto (vihr.), Merja Kyllönen (vas.), Laura Huhtasaari (ps.) ja. Nils Thorvalds (rkp.).

Puolueelle riittää 5 000 korttia

Kannattajakortteja keräsivät kesän ja syksyn myös perussuomaisista eronneet siniset. Tavoite tuli täyteen lokakuun puolessa välissä.

Siniset kiikuttivat oikeusministeriöön puolueen perustamiseen vaadittavat 5 000 kannattajakorttia.

Perussuomalaisten puheenjohtaja Jussi Halla-aho ilmoitti tutkivansa kortit ja erottavansa puolueesta jokaisen, jonka allekirjoitus kasasta löytyy.

Ylen tietojen mukaan sinisten kannattajakorttien allekirjoittajien joukossa on ollut myös hallituskumppani kokoomuksen jäseniä, jotka ovat halunneet tukea uuden puolueen syntymistä.

Yleensä suomalainen on tarkka siitä, mitä hän allekirjoittaa.

Siniset sai kasaan 5 000 kannattajakorttia. Kortit ovat oikeusministeriön tarkistettavina. Vesa Moilanen / Lehtikuva

Yle kysyi vaaliasiantuntijoilta, mitä eroa on erilaisilla kannattajakorteilla. Kysymyksiin vastasivat ministeri Lauri Tarasti ja neuvotteleva virkamies Heini Huotarinen oikeusministeriöstä

Voinko allekirjoittaa sekä Paavo Väyrysen ja Sauli Niinistön kannattajakortin?

Et voi. Voit kannattaa vain yhtä presidenttiehdokasta. Jos selviää, että olet allekirjoittanut kahden ehdokkaan kannattajakortit, lain mukaan molemmat hävitetään.

Mitä tarkoittaa, jos allekirjoitan vaikkapa sinisten kannattajakortin?

Se tarkoittaa, että kannatat uuden puolueen perustamista. Sinun ei tarvitse kannattaa sinisiä, eikä äänestää puoluetta vaaleissa. Kortti ei velvoita mihinkään. Suomessa on vaalisalaisuus.

Voinko allekirjoittaa useamman kuin yhden puolueen kannattajakortin?

Voit. Voi olla vasemmistoliiton tai kokoomuksen jäsen ja allekirjoittaa uuden puolueen kannattajakortin. Kortin allekirjoittaminen ei sido sinua seuraavissa vaaleissa.

Perussuomalaisten puheenjohtaja Jussi Halla-aho on ilmoittanut erottavansa perussuomalaisten jäsenet, jotka ovat allekirjoittaneet sinisten kannattajakortin. Voiko näin tehdä?

Yhdistyslain mukaan puolue voi erottaa henkilön, jos hän liittyy toiseen puolueeseen tai perustaa uuden. Erottamisperuste on myös se, että haluaa vahingoittaa puoluettaan. Asiasta ei ole vielä Suomessa yhtään ennakkotapausta.

Ovatko kannattajakortit julkisia?

Kannattajakortit ovat julkisia sen jälkeen, kun oikeusministeriö on tarkistanut ne. Oikeusministeriö vaatii, että allekirjoitukset eivät ole vuotta vanhempia. Allekirjoitusten pitää olla aitoja. Listoja voi tutkia vapaasti, mutta niistä ei saa laatia pysyvää henkilöstörekisteriä.

Nimiä kerätään myös kansalaisaloitteisiin. Vastustetaan Malmin lentokentän rakentamista ja kannatetaan eutanasiaa. Voinko allekirjoittaa niin monta kansalaisaloitetta kuin haluan?

Tässä ei ole mitään ylärajaa. Verkossa kerätään hieman eri sanamuodoilla allekirjoituksia samoihin aloitteisiin. Allekirjoitus ei sido mihinkään. Kansalaisaloite on hyvä tapa saada tärkeitä asioita eduskunnan päätettäväksi. Eduskunnan on aina käsiteltävä kansalaisaloitteet.